एजेंट ने भेजा था विदेश, 5 दिन किडनैप रहे; पुलिस ने कत्ल के आरोप में पकड़े
Two Punjabi Amritsar Resident Arrest Indonesia Police; Fake Agent Trap | Jakarta Police Charge Of Murder  BJP Manjinder Singh Sirsa इंडोनेशिया में देनपसार पुलिस ने स्थानीय व्यक्ति की हत्या और एक अन्य भारतीय नागरिक पर हमला करने के आरोप में दो पंजाबियों को गिरफ्तार किया है।
इंडोनेशिया में देनपसार पुलिस ने व्यक्ति की हत्या और एक अन्य भारतीय नागरिक पर हमला करने के आरोप में दो पंजाबियों को गिरफ्तार किया है। दोनों को नगुराह राय इंटरनेशनल हवाई अड्डे पर पकड़ा गया। वे भारत आ रहे थे। वहीं दूसरी तरफ भाजपा नेता मनजिंदर सिंह सिरसा ने दोनों युवकों को बेगुनाह बताते हुए मिनिस्ट्री ऑफ होम अफेयर को दखल देने को कहा है।
पकड़े गए दोनों युवकों की पहचान अमृतसर के अजनाला के गांव गग्गोमाहल निवासी गुरमेज सिंह (21) और गांव मोड निवासी अजयपाल सिंह (21) के तौर पर हुई है। इंडोनेशियाई पुलिस का कहना है कि दोनों ने सन्नूर कौह के तुकड़ बिलोक में 39 वर्षीय इंडोनेशियाई नागरिक की हत्या कर दी, जिसके घर शादी थी। दोनों आरोपी 10 मई से उसके घर पर रह रहे थे।
बीते शनिवार को आसपास के लोगों ने घर के सामने एक 40 वर्षीय भारतीय नागरिक को खून से लथपथ पाया। लोग घर के अंदर गए तो मृतक की लाश पड़ी हुई थी। निवासियों ने घटना की सूचना अधिकारियों को दी। पुलिस ने कई घंटे बाद इंटरनेशनल एयरपोर्ट से संदिग्धों को पकड़ लिया।
15 साल तक की हो सकती है कैद
इंडोनेशियाई पुलिस प्रमुख बंबांग युगो पामुंगकास का कहना है कि अभी भी घटना के मकसद की जांच की जा रही है। प्रारंभिक जांच में पाया गया कि यह तब हुआ जब वे जुआ खेल रहे थे और एक-दूसरे का मजाक उड़ाने लगे। दोषी पाए जाने पर उन्हें अधिकतम 15 साल की जेल का सामना करना पड़ सकता है।
दोनों 5 दिन रहे किडनैप
वहीं, दूसरी तरफ मनजिंदर सिंह सिरसा ने इस घटना के पीछे जालसाज एजेंट को बताया है। सिरसा ने इस मामले में MHA को दखलअंदाजी कर जांच करने और दोनों युवकों को छुड़वाने की अपील की है। मनजिंदर सिंह सिरसा का कहना है कि उन्हें एक एजेंट ने ठग लिया था जो एक अपराधी है और जिसके परिवार पर पहले से ही इस तरह के धोखाधड़ी के मामले दर्ज हैं।
पकड़े गए दोनों पंजाबी युवकों को 5 दिनों से अगवा किया गया था। जकार्ता में बुरी तरह पीटा गया था। जब वे दोनों आरोपियों के चंगुल से निकल भागे तो इंडोनेशियाई पुलिस ने उन्हें हत्या के आरोप में गिरफ्तार कर लिया है। वे ऐसी किसी भी घटना में शामिल नहीं थे, क्योंकि वे अपनी जान बचाने के लिए भाग रहे थे।